CELEX: 32022D0500
Language: lt
Date: 2022-03-25 00:00:00
Title: Komisijos įgyvendinimo sprendimas (ES) 2022/500 2022 m. kovo 25 d/ kuriuo nustatoma, kad Rusijos karinė agresija prieš Ukrainą yra ypatingas įvykis, labai trikdantis rinkas

2022 3 29   
               
               
                  LT
               
               
                  Europos Sąjungos oficialusis leidinys
               
               
                  L 101/45
               
            
         KOMISIJOS ĮGYVENDINIMO SPRENDIMAS (ES) 2022/500
         2022 m. kovo 25 d/
         kuriuo nustatoma, kad Rusijos karinė agresija prieš Ukrainą yra ypatingas įvykis, labai trikdantis rinkas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2021 m. liepos 7 d. Europos Parlamento ir Tarybos reglamentą (ES) 2021/1139, kuriuo nustatomas Europos jūrų reikalų, žvejybos ir akvakultūros fondas ir iš dalies keičiamas Reglamentas (ES) 2017/1004 (1), ypač į jo 26 straipsnio 2 dalies antrą pastraipą,
         kadangi:
         
                     (1)
                  
                  
                     nuo 2022 m. vasario 24 d. vykdoma Rusijos karinė agresija prieš Ukrainą daro poveikį Sąjungos žvejybos ir akvakultūros sektoriaus veiklos vykdytojams. Dėl sutrikusių žvejybos ir akvakultūros sektoriui reikalingų pagrindinių prekių prekybos srautų iš Rusijos ir Ukrainos staiga sustiprėjo neigiamas pagrindinių išteklių, pvz., energijos ir žaliavų, išaugusių kainų poveikis. Ukrainos ir Sąjungos tarpusavio prekybai taip pat didelį poveikį daro tai, kad nėra galimybės naudotis transportu, nes nuo Rusijos puolimo nukentėjo Ukrainos oro uostai, o visos komercinės laivybos operacijos Ukrainos uostuose buvo laikinai sustabdytos. Tikėtina, kad ši krizė turės rimtų pasekmių grūdų, aliejaus ir baltamėsių žuvų tiekimui iš Ukrainos ir Rusijos į Sąjungą, todėl labai išaugs žuvų pašarų kainos, o tai prisidės prie dabartinių išaugusių energijos kainų poveikio arba pagrindinių žaliavų trūkumo. Dalis Sąjungos laivyno nutraukė žvejybos veiklą, nes sumažėjo šios veiklos pelningumas ir jis negali kompensuoti išteklių kainų padidėjimo. Juodojoje jūroje veiklą vykdantys žvejybos laivai taip pat patiria galimos karinės veiklos grėsmę, todėl jų veikla atsargumo sumetimais laikinai sustabdyta. Bendras šių išlaidų padidėjimo ir žaliavų trūkumo poveikis taip pat jaučiamas jūrų gėrybių auginimo ir perdirbimo sektoriuose. Taigi dėl gerokai didesnių sąnaudų ir prekybos trikdžių labai sutrikdyta rinka, todėl reikia imtis veiksmingų ir efektyvių veiksmų;
                  
               
                     (2)
                  
                  
                     pagal Reglamento (ES) 2021/1139 26 straipsnio 2 dalį, tokiomis aplinkybėmis Europos jūrų reikalų, žvejybos ir akvakultūros fondo (EJRŽAF) lėšomis gali būti kompensuojamos tam tikros išlaidos, kurios kitu atveju nebūtų tinkamos kompensuoti, žvejybos ir akvakultūros sektoriaus veiklos vykdytojams už prarastas pajamas ar papildomas išlaidas ir pripažintoms gamintojų organizacijoms ir gamintojų organizacijų asociacijoms, kurios sandėliuoja žvejybos produktus pagal Europos Parlamento ir Tarybos reglamento (ES) Nr. 1379/2013 (2) 30 ir 31 straipsnius;
                  
               
                     (3)
                  
                  
                     pagal Reglamento (ES) 2021/1139 26 straipsnio 2 dalies pirmą pastraipą, specialiosios paramos skyrimo tvarka taip sutrikus rinkoms apsiriboja konkrečiu tikslu skatinti žvejybos ir akvakultūros produktų prekybą, kokybę ir pridėtinę vertę, taip pat tų produktų perdirbimą. Pagal to 26 straipsnio 2 dalies antrą pastraipą paramos skyrimo tvarka taikoma tik tais atvejais, kai Komisija nustato, kad įvyko tokį sutrikimą sukėlęs ypatingas įvykis;
                  
               
                     (4)
                  
                  
                     todėl tikslinga nustatyti, kad Rusijos karinė agresija prieš Ukrainą yra ypatingas įvykis, labai trikdantis rinkas;
                  
               
                     (5)
                  
                  
                     pagal Reglamento (ES) 2021/1139 39 straipsnį, papildomų išlaidų arba negautų pajamų kompensacijos ir kitos pagal tą reglamentą nustatytos kompensacijos turi būti suteikiamos bet kuria Europos Parlamento ir Tarybos reglamento (ES) 2021/1060 (3) 53 straipsnio 1 dalies b–e punktuose nurodyta forma. Šiuo tikslu valstybių narių nustatytos metodikos turi atitikti to reglamento 53 straipsnio 3 dalį;
                  
               
                     (6)
                  
                  
                     pagal Reglamento (ES) 2021/1060 63 straipsnio 2 dalį, išlaidos laikomos tinkamomis finansuoti iš EJRŽAF, jeigu paramos gavėjas jas patyrė ir sumokėjo įgyvendindamas veiksmus per laikotarpį nuo tos dienos, kai valstybė narė Komisijai pateikė EJRŽAF programą, arba nuo 2021 m. sausio 1 d. (taikoma ankstesnė iš šių datų) iki 2029 m. gruodžio 31 d. Tačiau išlaidos, patirtos dėl rinkų sutrikdymo, kurį lėmė šiuo sprendimu nustatytas ypatingas įvykis, turėtų būti tinkamos finansuoti pagal Reglamento (ES) 2021/1139 26 straipsnio 2 dalį nuo 2022 m. vasario 24 d., t. y. nuo Rusijos karinės agresijos prieš Ukrainą pradžios dienos. Kalbant apie patiriamas išlaidas, kadangi tikėtina, kad rinkų sutrikdymas turės įtakos žvejybos ir akvakultūros sektorių veiklos vykdytojams kelis mėnesius, išlaidos turėtų būti laikomos tinkamomis finansuoti, jei jos patiriamos iki 2022 m. gruodžio 31 d.;
                  
               
                     (7)
                  
                  
                     atsižvelgiant į būtinybę greitai įgyvendinti Reglamento (ES) 2021/1139 26 straipsnio 2 dalyje nurodytą paramą, šis sprendimas turėtų įsigalioti kitą dieną po jo paskelbimo,
                  
               PRIĖMĖ ŠĮ SPRENDIMĄ:
         
            1 straipsnis
            Taikant Reglamento (ES) 2021/1139 26 straipsnio 2 dalį, Rusijos karinė agresija prieš Ukrainą, vykdoma nuo 2022 m. vasario 24 d., laikoma ypatingu įvykiu, labai trikdančiu rinkas.
         
         
            2 straipsnis
            Išlaidos, kurias leidžiama remti pagal šį sprendimą, laikomos tinkamomis finansuoti, jei jos patirtos nuo 2022 m. vasario 24 d. iki gruodžio 31 d., ir yra apmokomos iki 2029 m. gruodžio 31 d.
         
         
            3 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2022 m. kovo 25 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 247, 2021 7 13, p. 1.
         
            (2)  2013 m. gruodžio 11 d. Europos Parlamento ir Tarybos reglamentas (ES) Nr. 1379/2013 dėl bendro žvejybos ir akvakultūros produktų rinkų organizavimo, kuriuo iš dalies keičiami Tarybos reglamentai (EB) Nr. 1184/2006 ir (EB) Nr. 1224/2009 ir panaikinamas Tarybos reglamentas (EB) Nr. 104/2000 (OL L 354, 2013 12 28, p. 1).
         
            (3)  2021 m. birželio 24 d. Europos Parlamento ir Tarybos reglamentas (ES) 2021/1060, kuriuo nustatomos bendros Europos regioninės plėtros fondo, „Europos socialiniam fondo +“, Sanglaudos fondo, Teisingos pertvarkos fondo ir Europos jūrų reikalų, žvejybos ir akvakultūros fondo nuostatos ir šių fondų bei Prieglobsčio, migracijos ir integracijos fondo, Vidaus saugumo fondo ir Sienų valdymo ir vizų politikos finansinės paramos priemonės taisyklės (OL L 231, 2021 6 30, p. 159).